62022TJ0209_RES
Vec T‑209/22
Šachla Machlúf
proti
Rade Európskej únie
Rozsudok Všeobecného súdu (deviata rozšírená komora) zo 17. júla 2024
„Spoločná zahraničná a bezpečnostná politika – Reštriktívne opatrenia prijaté s ohľadom na situáciu v Sýrii – Zmrazenie finančných prostriedkov a hospodárskych zdrojov – Obmedzenie vstupu na územie členských štátov – Zoznam osôb, subjektov a orgánov, na ktoré sa vzťahuje zmrazenie finančných prostriedkov a hospodárskych zdrojov alebo na ktoré sa vzťahujú obmedzenia vstupu na územie členských štátov – Zapísanie mena žalobcu do zoznamu a jeho ponechanie na zozname – Dedič osoby, na ktorú sa už vzťahujú reštriktívne opatrenia – Právo na obhajobu – Nesprávne posúdenie – Mimozmluvná zodpovednosť“
Súdne konanie – Rozhodnutie alebo nariadenie, ktorým sa v priebehu konania nahrádza napadnutý akt – Návrh na úpravu žaloby – Podmienky
(Rokovací poriadok Všeobecného súdu, článok 86 ods. 1)
(pozri body 25, 29)
Európska únia – Súdne preskúmanie zákonnosti aktov inštitúcií – Reštriktívne opatrenia voči Sýrii – Rozsah preskúmania – Dôkaz dôvodnosti opatrenia – Povinnosť príslušného orgánu Únie preukázať v prípade spochybnenia dôvodnosť dôvodov uvádzaných voči dotknutým osobám alebo subjektom
[Charta základných práv Európskej únie, článok 47; rozhodnutie Rady 2013/255/SZBP, zmenené rozhodnutiami (SZBP) 2022/242 a (SZBP) 2023/1035, príloha; nariadenia Rady č. 36/2012, 2022/237 a 2023/1027]
(pozri body 36 – 42)
Európska únia – Súdne preskúmanie zákonnosti aktov inštitúcií – Reštriktívne opatrenia voči Sýrii – Rozsah preskúmania – Zaradenie žalobcu do zoznamu pripojeného k napadnutému rozhodnutiu z dôvodu jeho príslušnosti k rodinám Assadovcov alebo Machlúfovcov – Verejne dostupné dokumenty – Dôkazná hodnota
[Charta základných práv Európskej únie, článok 47; rozhodnutie Rady 2013/255/SZBP, zmenené rozhodnutiami (SZBP) 2022/242 a (SZBP) 2023/1035, príloha; nariadenia Rady č. 36/2012, 2022/237 a 2023/1027]
(pozri body 43, 46, 47)
Spoločná zahraničná a bezpečnostná politika – Osobitné reštriktívne opatrenia voči určitým osobám a subjektom s ohľadom na situáciu v Sýrii – Rozhodnutie 2013/255/SZBP a nariadenie č. 36/2012 – Domnienka podpory sýrskeho režimu v prípade vplyvných podnikateliek a podnikateľov pôsobiacich v Sýrii a členov rodín Assadovcov alebo Machlúfovcov – Prípustnosť – Podmienky
[Rozhodnutie Rady 2013/255/SZBP, zmenené rozhodnutím (SZBP) 2015/1836, článok 27 ods. 1, článok 27 ods. 2 písm. a) a b) a článok 28 ods. 1 a 2; nariadenia Rady č. 36/2012 a 2015/1828, článok 15 ods. 1 písm. a) a článok 15 ods. 1a písm. b)]
(pozri body 49 – 52, 54)
Spoločná zahraničná a bezpečnostná politika – Osobitné reštriktívne opatrenia voči určitým osobám a subjektom s ohľadom na situáciu v Sýrii – Rozhodnutie 2013/255/SZBP a nariadenie č. 36/2012 – Domnienka podpory sýrskeho režimu v prípade členov rodín Assadovcov alebo Machlúfovcov – Prípustnosť – Podmienky – Vyvrátiteľná domnienka – Dôkaz o opaku – Nesprávne posúdenie
[Rozhodnutie Rady 2013/255/SZBP, zmenené rozhodnutím (SZBP) 2015/1836, článok 27 ods. 1 až 3 a článok 28 ods. 1 až 3; nariadenia Rady č. 36/2012 a 2015/1828, článok 15 ods. 1 písm. a), článok 15 ods. 1a písm. b) a článok 15 ods. 1b]
(pozri body 53, 55 – 58, 60, 63, 67, 69, 72, 73, 76, 77)
Mimozmluvná zodpovednosť – Podmienky – Protiprávnosť – Ujma – Príčinná súvislosť – Kumulatívne podmienky
(Článok 340 druhý odsek ZFEÚ)
(pozri bod 87)
Mimozmluvná zodpovednosť – Podmienky – Dostatočne závažné porušenie práva Únie – Voľná úvaha inštitúcie pri prijímaní aktu – Posúdenie protiprávnosti aktu alebo konania inštitúcie – Potreba zohľadniť kontextové a časové prvky – Existencia dostatočne závažného porušenia práva Únie – Neexistencia
[Článok 340 druhý odsek ZFEÚ; rozhodnutie Rady 2013/255/SZBP, zmenené rozhodnutiami (SZBP) 2022/242 a (SZBP) 2023/1035, príloha; nariadenia Rady č. 36/2012, 2022/237 a 2023/1027]
(pozri body 90 – 93, 99 – 102)
Mimozmluvná zodpovednosť – Podmienky – Protiprávnosť – Dostatočne závažné porušenie práva Únie – Požiadavka, aby inštitúcie zjavne a závažne porušili hranice svojej voľnej úvahy – Opatrenia na zmrazenie finančných prostriedkov – Posúdenie zákonnosti konania inštitúcie – Dôkaz – Verejne dostupné zdroje informácií – Dostatočne závažné porušenie hmotnoprávnych požiadaviek na zaradenie do zoznamu – Neexistencia
[Článok 340 druhý odsek ZFEÚ; rozhodnutie Rady 2013/255/SZBP, zmenené rozhodnutiami (SZBP) 2022/242 a (SZBP) 2023/1035, príloha; nariadenia Rady č. 36/2012, 2022/237 a 2023/1027]
(pozri body 96, 97)
Zhrnutie
Všeobecný súd svojím rozsudkom zrušil reštriktívne opatrenia prijaté Radou Európskej únie voči Šachle Machlúf (Shahla Makhlouf), pričom spresnil najmä pôsobnosť kritéria rodinnej príslušnosti stanoveného rozhodnutím 2013/255 (
1
), pokiaľ ide o reštriktívne opatrenia voči Sýrii, a pravidlá týkajúce sa dôkazného bremena a vyvrátenia domnienky stanovenej týmto rozhodnutím.
Šachla Machlúf je jednou z dcér Mohammeda Machlúfa, podnikateľa sýrskej štátnej príslušnosti, ktorý zomrel 12. septembra 2020 a ktorého meno bolo zaradené do zoznamov osôb a subjektov, na ktoré sa vzťahujú reštriktívne opatrenia prijaté Radou voči Sýrii v roku 2011. (
2
)
Meno žalobkyne bolo zapísané do sporných zoznamov 21. februára 2022 (
3
) s týmto odôvodnením: „Dcéra Mohammeda Makhloufa. Členka rodiny Machlúfovcov (Makhlouf).“ Toto zaradenie do zoznamov bolo založené na kritériu príslušnosti k rodinám Asadovcov a Makhloufovcov, ktoré je stanovené v článku 27 ods. 2 písm. b) a článku 28 ods. 2 písm. b) rozhodnutia 2013/255, zmeneného rozhodnutím 2015/1836, ako aj v článku 15 ods. 1a písm. b) nariadenia č. 36/2012, (
4
) zmeneného nariadením 2015/1828. Na tento účel Rada vychádzala z rozhodnutia sýrskeho súdu z 27. septembra 2020 o začatí dedičského konania po Mohammedovi Machlúfovi, ktoré žalobkyňa, dedička zosnulého, nenapadla. Meno žalobkyne bolo ponechané na sporných zoznamoch najmä k 25. máju 2023. (
5
)
Posúdenie Všeobecným súdom
Podľa žalobkyne samotná skutočnosť, že patrí do rodiny Machlúfovcov, by nemala odôvodniť prijatie reštriktívnych opatrení voči nej. V tejto súvislosti Všeobecný súd v prvom rade poukázal na to, že osobitné kritériá na zaradenie do zoznamov pre rôzne kategórie osôb uvedené v rozhodnutí 2013/255, zmenenom rozhodnutím 2015/1836, (
6
) sú autonómne vo vzťahu k všeobecnému kritériu spriaznenosti so sýrskym režimom vymedzenému v tomto rozhodnutí. (
7
) Samotná príslušnosť k jednej z kategórií dotknutých osôb tak postačuje na to, aby bolo možné prijať sporné reštriktívne opatrenia, pričom nie je potrebné predložiť dôkaz o podpore, ktorú dotknuté osoby poskytujú existujúcemu sýrskemu režimu, alebo o výhodách, ktoré z neho majú. Všeobecný súd z toho vyvodil, že kritérium rodinnej príslušnosti predstavuje objektívne kritérium, ktoré je autonómne a samo osebe postačujúce na odôvodnenie prijatia reštriktívnych opatrení voči „členom rod[iny]… Makhloufovcov“. Dotknuté osoby však nemusia byť zapísané do sporných zoznamov, ak existujú dostatočné informácie o tom, že nie sú spojené so sýrskym režimom, že naň nemajú nijaký vplyv alebo že pri nich neexistuje reálne riziko obchádzania reštriktívnych opatrení. (
8
) Všeobecný súd v tejto súvislosti pripomenul, že žalobkyni prináležalo, aby v rámci spochybnenia napadnutých aktov predložila dôkazy s cieľom vyvrátiť vyvrátiteľnú domnienku väzby na sýrsky režim vyplývajúcu z kritéria rodinnej príslušnosti.
Žalobkyňa v prejednávanej veci uviedla, že vzhľadom na to, že sa narodila z manželstva medzi svojou matkou a Mohammedom Machlúfom, ktoré trvalo len niekoľko mesiacov, a keďže nikdy nežila v Sýrii a detstvo strávila so svojou matkou v Libanone, bola so svojím otcom veľmi málo v kontakte. Uviedla tiež, že americké občianstvo získala po emigrácii do Spojených štátov v roku 1990, kde vyštudovala vysokú školu, a že tam teraz býva so svojím manželom a deťmi. Na podporu svojich vyhlásení predložila súbor dokumentov, ktoré podľa Všeobecného súdu potvrdzujú tieto vyhlásenia, keďže centrum záujmov žalobkyne sa teraz nachádza v Spojených štátoch. Všeobecný súd tiež konštatoval, že oznámenie o úmrtí Mohammeda Machlúfa, v ktorom sú uvedené mená piatich synov a dvoch dcér zosnulého, nespomína, ako je zvykom, žalobkyňu ani jej matku ako bývalú manželku zosnulého. Dospel teda k záveru, že dôkazy predložené žalobkyňou sú zhodné a dôveryhodné a že ako celok z právneho hľadiska dostatočne podporujú jej tvrdenia týkajúce sa jej odcudzenia od rodiny Machlúfovcov. Tieto dôkazy tak predstavujú súbor dostatočne konkrétnych, presných a zhodujúcich sa nepriamych dôkazov o neexistencii alebo zániku väzby na sýrsky režim, o neexistencii vplyvu na tento režim alebo o neexistencii reálneho rizika obchádzania reštriktívnych opatrení. Z toho vyplýva, že v tejto súvislosti treba konštatovať, že žalobkyňa platne vyvrátila domnienku väzby na sýrsky režim vyplývajúcu z kritéria rodinnej príslušnosti.
Všeobecný súd preto dospel k záveru, že napadnuté akty obsahujú nesprávne posúdenie a zrušil ich v rozsahu, v akom sa týkajú žalobkyne.
(
1
)	Rozhodnutie Rady 2013/255/SZBP z 31. mája 2013 o reštriktívnych opatreniach voči Sýrii (Ú. v. EÚ L 147, 2013, s. 14), zmenené rozhodnutím Rady (SZBP) 2015/1836 z 12. októbra 2015 (Ú. v. EÚ L 266, 2015, s. 75).
(
2
)	Pozri vykonávacie rozhodnutie Rady 2011/488/SZBP z 1. augusta 2011, ktorým sa vykonáva rozhodnutie 2011/273/SZBP o reštriktívnych opatreniach voči Sýrii (Ú. v. EÚ L 199, 2011, s. 74), a vykonávacie nariadenie Rady (EÚ) č. 755/2011 z 1. augusta 2011, ktorým sa vykonáva nariadenie (EÚ) č. 442/2011 o reštriktívnych opatreniach s ohľadom na situáciu v Sýrii (Ú. v. EÚ L 199, 2011, s. 33). Meno Mohammeda Machlúfa bolo z týchto zoznamov odstránené vykonávacím rozhodnutím Rady (SZBP) 2022/306 z 24. februára 2022, ktorým sa vykonáva rozhodnutie 2013/255/SZBP (Ú. v. EÚ L 46, 2022, s. 95), a vykonávacím nariadením Rady (EÚ) 2022/299 z 24. februára 2022, ktorým sa vykonáva nariadenie (EÚ) č. 36/2012 (Ú. v. EÚ L 46, 2022, s. 1).
(
3
)	Vykonávacie rozhodnutie Rady (SZBP) 2022/242 z 21. februára 2022, ktorým sa vykonáva rozhodnutie 2013/255/SZBP o reštriktívnych opatreniach voči Sýrii (Ú. v. EÚ L 40, 2022, s. 26), a vykonávacie nariadenie Rady (EÚ) 2022/237 z 21. februára 2022, ktorým sa vykonáva nariadenie (EÚ) č. 36/2012 o reštriktívnych opatreniach s ohľadom na situáciu v Sýrii (Ú. v. EÚ L 40, 2022, s. 6).
(
4
)	Nariadenie Rady (EÚ) č. 36/2012 z 18. januára 2012 o reštriktívnych opatreniach s ohľadom na situáciu v Sýrii, ktorým sa zrušuje nariadenie (EÚ) č. 442/2011 (Ú. v. EÚ L 16, 2012, s. 1), zmenené nariadením Rady (EÚ) 2015/1828 z 12. októbra 2015 (Ú. v. EÚ L 266, 2015, s. 1).
(
5
)	Rozhodnutie Rady (SZBP) 2023/1035 z 25. mája 2023, ktorým sa mení rozhodnutie 2013/255 (Ú. v. EÚ L 139, 2023, s. 49), a vykonávacie nariadenie Rady (EÚ) 2023/1027 z 25. mája 2023, ktorým sa vykonáva nariadenie (EÚ) č. 36/2012 o reštriktívnych opatreniach s ohľadom na situáciu v Sýrii (Ú. v. EÚ L 139, 2023, s. 1).
(
6
)	Pozri článok 27 ods. 2 písm. b) rozhodnutia 2013/255, zmeneného rozhodnutím 2015/1836.
(
7
)	Pozri článok 27 ods. 1 a článok 28 ods. 1 rozhodnutia 2013/255, zmeneného rozhodnutím 2015/1836.
(
8
)	Pozri článok 27 ods. 3 a článok 28 ods. 3 rozhodnutia 2013/255, zmeneného rozhodnutím 2015/1836.